Septentrión (1751)

Septentrión (San Hermenegildo) oli Espanjan laivaston vuonna 1751 vesille laskettu kaksikantinen 64-tykkinen linjalaiva.
Valmistus.
Jorge Juanin englantilaisen järjestelmän mukaisen aluksen suunnitteli ja valmistuksesta vastasi Eduardo Bryant. Se tilattiin Cartagenasta, missä köli laskettiin 1750 telakan ensimmäisenä aluksena. Alus laskettiin vesille 26. joulukuuta 1751 ja otettiin palvelukseen vielä joulukuun lopulla ensimmäisenä päällikkönään Isidoro García del Postigo.
Palvelus.
Joulukuussa 1751 alus lähti Cartagenasta Pedro Mesia de la Cerdan lippulaivana päällikkönään Postigo. Se lähti 11. maaliskuuta 1752 Cartagenasta "Tigren" kanssa koeajoihin päällikkönään Blas de Barreda, mistä ne palasivat 5. huhtikuuta Cartagenaan. Alus lähti 22. huhtikuuta 1752 Cádizista "Tigren" kanssa ajamaan takaa kolmea algerialaista fregattia. Ne palasivat 24. kesäkuuta Cartagenaan, mistä "Septentrión" lähti elokuussa fregatti "Galgan", viestialus "Marten" ja ksebekkien "Cazador", "Volante", "Galgo" ja "Liebre" kanssa partiomatkalle Málagasta Barcelonaan. Alus lähti 26. elokuuta laivueen mukana Cartagena de Indiasiin, missä niiden piti torjua merirosvousta. Alus oli Cartagena de Indiasissa, kunnes se määrättiin 12. maaliskuuta 1754 palaamaan "Galgan" kanssa Cádiziin. Ne saapuivat 5. maaliskuuta 1755 Cádiziin mukanaan lähes miljoona pesoa. Alus lähti 12. huhtikuuta Cádizista Cartagenaan, missä se siirrettiin 21. huhtikuuta reserviin.
Heinäkuussa 1757 alus palautettiin Cartagenassa palvelukseen, jolloin sen tehtäväksi määrättiin partiointi Välimerellä ja joukkojen kuljettaminen Oraniin. Alus lähti lokakuussa Cartagenasta fregatti "Astrean" kanssa Genovaan, mistä ne palasivat maaliskuussa 1758 Cartagenaan mukanaan genovalaisesta pankista noutamiaan rahavaroja. Alus lähti maaliskuussa 1760 Cartagenasta partiomatkalle Baleaareille ja kesäkuussa Gutierre Guido de Hevian laivueen kanssa merelle. Vuonna 1761 alus oli huollettavana Cartagenassa, missä se oli uuden huoltoihin varatun kuivatelakan ensimmäinen käyttäjä.
Elokuussa 1761 alus lähti Cádizista de Hevian laivueen mukana Azoreille, missä sen tuli kohdata saattue. Alus oli helmikuussa 1762 Cádizissa huollettavana. Se saapui syyskuussa 1763 Melillaan "Glorioson", "Astrean", kahdeksan ksebekin ja pienempien alusten kanssa. Alus siirrettiin 3. marraskuuta 1763 Cartagenassa reserviin. Se oli 1763-1768 Cartagenassa reservissä.
Alus kuljetti 29. lokakuuta 1768 Cartagenasta "Astuton" ja fregatti "Santa Rosalían" kanssa joukkoja ja sotatarvikkeita Talcahuanoon ja Callaoon. Alus vaurioitui 7. marraskuuta myrskyssä ja joutui palaamaan mastottomana Cartagenaan, jonne se saapui 11. marraskuuta. Korjausten jälkeen alus siirrettiin 26. joulukuuta Cartagenasta Cádiziin, missä se kohtasi "Astuton" ja "Santa Rosalían". Ne lähtivät 9. tammikuuta 1769 Cádizista Tyynellemerelle ja saapuivat 26. heinäkuuta Montevideoon myrskyssä vaurioituneina. Alukset lähtivät 16. joulukuuta La Plata joelta Talcahuanoon, jonne "Septentrión" saapui yksin 28. maaliskuuta 1770. Alus lähti 25. kesäkuuta Talcahuanosta "Astuton" ja "Santa Rosalían" kanssa Callaoon, jonne ne saapuivat 28. kesäkuuta. Alukset kohtasivat Callaossa "Peruanon", "San Lorenzon" ja fregatit "Águilan" sekä "Liebren". Alus lähti 18. tammikuuta 1772 Callaosta aarrelastissa "Astuton", "San Lorenzon" ja "Liebren" kanssa Cádiziin, jonne ne saapuivat 15. kesäkuuta mukanaan 15 miljoonaa pesoa ja erilaisia hyödykkeitä. Alus saapui 17. elokuuta Cartagenaan.
Alus lähti Veracruziin, mistä se palasi 1773 Cádiziin. Alus kuljetti 29. heinäkuuta 1776 Cartagenasta "Poderoson" ja "San Josén" sekä fregattien "Santa Margarita" ja "Santa Clara" kanssa joukkoja Cádiziin, jonne ne saapuivat 4. elokuuta. Alus liitettiin Cádizissa Casa-Tillyn laivastoon, joka koottiin taistelemaan Sacramentossa olevaa Portugalia vastaan. Alus lähti 13. marraskuuta Cádizista laivaston mukana Rio de Plataan. Alus saapui 28. heinäkuuta 1777 "Serion" kanssa Montevideoon, mistä se suojasi 2. syyskuuta "Santa Teresan"
kanssa kahden rahtialuksen elintarvikesaattueen Santa Catalinaan. Alus lähti 3. elokuuta 1778 Santa Catalinasta fregatti "Tigren" kanssa Cádiziin, jonne ne saapuivat 22. lokakuuta. Kesäkuussa 1779 alus oli Ferrolissa liittyäkseen 1. Englannin kanaalin sotaretkeä varten kasattuun laivastoon.
Alus lähti 13. tammikuuta 1780 Brestistä Gastonin laivueessa Cádiziin. Myrsky pakotti aluksen hakemaan "San Vicente Ferrerin" ja "San Carloksen" kanssa suojaa Ferrolista 29. tammikuuta. Korjausten jälkeen alus lähti 17. toukokuuta Ferrolista muiden alusten kanssa Cádiziin, jonne se saapui 28. toukokuuta. Se lähti kesäkuussa 1780 Cádizista partiomatkalle Pohjois-Afrikan rannikolle. Alus osallistui heinäkuussa 1781 Cordoban laivastossa toiseen Englannin kanaalin sotaretkeen ja syyskuussa ensimmäiseen Gibraltarin piiritykseen. Alus saattoi 2. tammikuuta 1782 Córdoban alaisuudessa Borjan laivuetta. Se osallistui elokuussa 1782 Córdoban johtamaan kolmanteen Englannin kanaalin sotaretkeen ja toiseen Gibraltarin piiritykseen syyskuussa. Alus osallistui 20. lokakuuta 1782 Cape Spartelin taisteluun, jossa aluksen miehistöstä sai surmansa yhdeksän ja haavoittui kahdeksan. Alus oli toukokuussa 1783 La Carracassa huollettavana ja pohjan kuparoinnissa.
Alus kuljetti 26. kesäkuuta 1783 Cádizista fregatti "Nuestra Señora de Loreton" ja urca "Libradan" kanssa elohopeaa Veracruziin, jonne ne saapuivat 18. elokuuta. Alukset lähtivät 2. joulukuuta Veracruzista Havannaan, jonne ne saapuivat 14. joulukuuta. Alus suojasi 3. tammikuuta 1784 Havannasta "San Lorenzon", "Nuestra Senora de Loreton", "Héroen", "Santa Claran", "Libradan" kanssa kahden 33 miljoonaa pesoa kuljettavan rahtilaivan saattueen Cádiziin. Se kuljetti 1. huhtikuuta 1784 Cádizista tarvikkeita Cartagenaan. Alus osallistui kesäkuussa Barcelon johtamaan Algerian sotaretkeen. Se partioi elokuussa "San Sebastianin" ja pienempien alusten kanssa Algerian rannikolla.
Alus kuljetti Cartagenasta tarvikkeita Málagaan, mistä se piti siirtää "Rayon" kanssa Cádizin reserviin. Äkillinen myrsky ajoi 3. marraskuuta aluksen karille kahdeksan merimailia Málagasta. Fregatit "Nuestra Señora de Pilar" ja "Nuestra Señora de Loreto" sekä urca "Aduana" pelastivat haaksirikkoutuneen aluksen miehistön ja tykit sekä aluksella olleet tarvikkeet.